2018/0196 (COD)

Izmijenjeni prijedlog

UREDBE EUROPSKOG PARLAMENTA I VIJEĆA

o utvrđivanju zajedničkih odredbi o Europskom fondu za regionalni razvoj, Europskom socijalnom fondu plus, Kohezijskom fondu, Fondu za pravednu tranziciju i Europskom fondu za pomorstvo i ribarstvo i financijskih pravila za njih i za Fond za azil i migracije, Fond za unutarnju sigurnost i Instrument za upravljanje granicama i vize

Prijedlog Komisije COM(2018) 375 mijenja se kako slijedi:

1.umeće se sljedeća uvodna izjava 15.a:

„(15.a) Kako bi se državama članicama omogućila fleksibilnost pri dodjeli i prilagodbi dodjele financijskih sredstava u skladu s njihovim posebnim potrebama, potrebno im je pružiti mogućnost da zatraže ograničene prijenose iz fondova u bilo koji drugi instrument u okviru izravnog ili neizravnog upravljanja ili među fondovima na početku programskog razdoblja ili tijekom faze provedbe.”;

2.umeće se sljedeća uvodna izjava 20.a:

„(20.a) Kako bi se omogućio brz odgovor na izvanredne i neuobičajene okolnosti iz Pakta o stabilnosti i rastu koje mogu nastati tijekom programskog razdoblja, trebalo bi predvidjeti privremene mjere za olakšavanje upotrebe fondova kao odgovor na takve okolnosti.”;

3.uvodna izjava 71. zamjenjuje se sljedećim:

„(71) Kako bi se osigurali jedinstveni uvjeti za donošenje sporazuma o partnerstvu, donošenje ili izmjenu programâ, kao i za primjenu financijskih ispravaka, provedbene ovlasti trebalo bi dodijeliti Komisiji. Provedbene ovlasti koje se odnose na format koji će se koristiti za izvješćivanje o nepravilnostima, za elektroničke podatke koji će se evidentirati i pohranjivati i za obrazac za završno izvješće o uspješnosti trebalo bi izvršavati u skladu s Uredbom (EU) br. 182/2011 Europskog parlamenta i Vijeća(*). Iako su ti akti općeg karaktera, trebao bi se primjenjivati savjetodavni postupak s obzirom na to da se njima utvrđuju samo tehnički aspekti, obrasci i predlošci. Provedbene ovlasti povezane s uspostavom raščlambe financijskih sredstava za EFRR, ESF+ i Kohezijski fond trebalo bi donositi bez postupaka odbora s obzirom na to da one samo odražavaju primjenu unaprijed utvrđene metodologije izračuna. Nadalje, provedbene ovlasti povezane s privremenim mjerama za upotrebu fondova kao odgovorom na izvanredne okolnosti trebalo bi donositi bez postupaka odbora s obzirom na to da je njihovo područje primjene određeno Paktom o stabilnosti i rastu i ograničeno na mjere utvrđene ovom Uredbom.

_____________

(*) Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).”;

4.u članku 1. stavak 2. zamjenjuje se sljedećim:

„2. Ova se Uredba ne primjenjuje na Zapošljavanje i socijalne inovacije u okviru fonda ESF+ ni na sastavnice u okviru izravnog ili neizravnog upravljanja EFPR-a, FAMI-ja, FUS-a i BMVI-a, osim tehničke pomoći na inicijativu Komisije.”;

5.u članku 8. točka (d) zamjenjuje se sljedećim:

„(d) prema potrebi, raščlambu financijskih sredstava po kategoriji regija izrađenu u skladu s člankom 102. stavkom 2. i iznose dodijeljenih sredstava predloženih za prijenos u skladu s člancima 21. i 105., uključujući obrazloženje za takve prijenose;”;

6.članak 21. mijenja se kako slijedi:

(a)stavak 1. zamjenjuje se sljedećim:

„1. U okviru sporazuma o partnerstvu ili u zahtjevu za izmjenu programa države članice mogu zatražiti prijenos ukupno najviše 5 % početnih nacionalnih dodijeljenih sredstava iz svakog fonda u bilo koji drugi instrument u okviru izravnog ili neizravnog upravljanja.